Všeobecne záväzné nariadenie
hlavného mesta Slovenskej republiky Bratislavy
č. 6/1992
z 9. decembra 1992
ktorým sa vyhlasuje záväzná časť Zmeny "Aktualizácie územného plánu hlavného mesta Slovenskej republiky Bratislavy" z roku 1992 v lokalite Lamač - Zečák
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 29 ods. 2 a § 30 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, sa uznieslo:

§ 1
Úvodné ustanovenie
(1) Predmetom Zmeny „Aktualizácie územného plánu hlavného mesta Slovenskej republiky Bratislavy“ z roku 1992 je územie lokality Lamač - Zečák ležiace východne od historického jadra mestskej časti Lamač, ohraničené z juhovýchodu plochou celomestskej a nadmestskej vybavenosti určenej pre zdravotnícky areál, ďalej úsekom viníc a nízkopodlažnou obytnou zástavbou, zo severu plochou verejnej zelene a nízkopodlažnej obytnej zástavby a zo západu a juhu nízkopodlažnou obytnou zástavbou, okrem areálu existujúceho vodo-hospodárskeho zariadenia (vodojem). Vymedzenie územia je zakreslené v prílohe tohto všeobecne záväzného nariadenia.
(2) Časový rozsah platnosti zmeny „Aktualizácie územného plánu hlavného mesta Slovenskej republiky Bratislavy“ z roku 1992 v lokalite Lamač-Zečák nie je obmedzený.

§ 2
Základné zásady usporiadania územia
Funkčné využitie a priestorové usporiadanie vymedzeného územia Lamač - Zečák bolo určené Doplnkom Smerného územného plánu hlavného mesta Slovenskej republiky Bratislavy z roku 1985 (aktualizovaného v roku 1992 uznesením mestského zastupiteľstva č. 206 z 24. júna 1992) na viacpodlažnú obytnú zástavbu. Toto funkčné využitie sa mení na záhrady a vinice.

§ 3
Záverečné ustanovenie
Zmena „Aktualizácie územného plánu hlavného mesta Slovenskej republiky Bratislavy“ z roku 1992 v lokalite Lamač-Zečák je uložená na Miestnom úrade Bratislava Lamač, na Obvodnom úrade životného prostredia Bratislava IV a na Magistráte hlavného mesta Slovenskej republiky Bratislavy.

§ 4
Toto všeobecne záväzné nariadenie nadobúda účinnosť 27. decembra 1992.

Peter Kresánek v. r.
primátor